ललितपुर प्याट्रियट्समा दुई खेलाडी
ललितपुर प्याट्रियट्सले एभरेस्ट प्रिमियर लिग (ईपीएल) क्रिकेटलाई ट्यालेन्ट हन्टबाट दुई खेलाडी लिएको छ । देव्रेहाते स्पिनर आरियो पौडेल र ब्याट्सम्यान विवत्सु थापा प्याट्रियट्समा छनोट भएका हुन् । ईपीएल चैत १–१५ सम्म हुने भनिए पनि कोरोना भाइरसका कारण स्थगित गरिएको छ । 
काठमाडौँ — ललितपुर प्याट्रियट्सले एभरेस्ट प्रिमियर लिग (ईपीएल) क्रिकेटलाई ट्यालेन्ट हन्टबाट दुई खेलाडी लिएको छ । देव्रेहाते स्पिनर आरियो पौडेल र ब्याट्सम्यान विवत्सु थापा प्याट्रियट्समा छनोट भएका हुन् । ईपीएल चैत १–१५ सम्म हुने भनिए पनि कोरोना भाइरसका कारण स्थगित गरिएको छ । ईपीएलका फ्रेन्चाइज टोलीले एक खेलाडी ट्यालेन्ट हन्टबाट लिनुपर्ने प्रावधान छ । शुक्रबार इमाडोलस्थित बलपार्क एकेडेमीमा भएको ट्यालेन्ट हन्टबाट आरियो र विवत्सुलाई लिएको प्याट्रियट्सले जनाएको छ । ट्यालेन्ट हन्टमा २ सय ३१ खेलाडीले आफ्नो प्रतिभा देखाएका थिए । प्याट्रियटसका मालिक किशोर महर्जनले दुवै खेलाडीलाई ईपीएलमा जनही २५ हजार भत्ता दिने जनाए । साथै प्याट्रियट्सले ट्यालेन्ट हन्टबाट देव्रेहाते चाइनाम्यान आदित्य सुवेदी, मध्यम गतिका बलर असिम श्रेष्ठ, जितेन्द्रकुमार यादव, सुरज तामाङ र दिनेश अधिकारीलाई क्याम्पमा छानेर आफ्नो टोलीसँगै प्रशिक्षण गराउने भएको छ । प्रशिक्षक राजु बस्न्यात तथा प्याट्रियट्सका खेलाडी सोनु तामाङ र सूर्य तामाङले ट्यालेन्ट हन्टमा आएका खेलाडीको निरीक्षण गरेका थिए । नेट्समा ६ घण्टाको प्रशिक्षणबाट खेलाडीको छनोट गरिएको थियो ।